ফ্রাঁসোয়াজের জীবনটা ছিল আপসহীন অভিযানের মতো। সমাজ-রাষ্ট্রের অনেক বঙ্কিমতা নিয়ে সোচ্চার, যুক্তি-নীতিতে আপসহীন। বারো বছর বয়সে একটি তথ্যচিত্র দেখেছিলেন নাজি ক্যাম্পের ওপর। তিনি সহ্য করতে পারেননি। ‘ইহুদি’ তকমা সেঁটে জাতিগত বৈষম্যের রোষে নির্বিচার পীড়ন, হত্যা ও অবদমন। ১৯৬০ সালে আলজেরিয়ার যুদ্ধ সম্পর্কে বিশদ অবগত হয়ে ল এক্সপ্রেস (L© express) পত্রিকায় নির্যাতিত জামিলা বুপাশার মুক্তির জন্য লেখেন। পরে যেসব ফরাসি সৈন্য যুদ্ধ করতে অনিচ্ছুক তাদের সমর্থনে ভাই ফ্রাঙ্কসহ ১২১ জনের স্বাক্ষর সংগ্রহ করেন। এই ‘লা আপেল ১২১’ (L© appel de 121) ছিল একটি মানবিক দাবি। ফ্রাঁসিজ জন ছিলেন স্বাধীনতাকামী আলজেরিয়ার জনগণের সমর্থনে কাজ করে এমন একটি সংগঠনের প্রধান। তাঁর সঙ্গে পরিচয়ের পর সাগঁ নিজেকে যুক্ত করেন মুক্তিকামী যোদ্ধাদের সাহায্যে। দশ বছর পর আরেকটি স্বাক্ষর অভিযানে সোচ্চার হন। জীবনের সত্যকে সহজভাবে দেখার দর্পণে নারীদের গর্ভপাতের পক্ষে ৩৪৩ জনের স্বাক্ষরসহ জনমত গড়ে তোলেন। কাজ করেছেন জেনারেল দ্য গলের নির্বাচনের পক্ষে ১৯৬৪ সালে।